Kirsch Ákos

BÍBOR OSZTAG

Helma Kiadó
2024

© Kirsch Ákos 2024

Minden jog fenntartva.

A könyv bármely részletének közléséhez a kiadó előzetes hozzájárulása szükséges.

ISBN 978-963-639-747-0

Borító: Bakó Lilla

Szerkesztő: Mirkó Ágnes/A. M. Summer

Korrektor: Mirkó Ágnes/A. M. Summer

Kiadja a HELMA kiadó 2024. 12. 06.

A Bíbor osztag tagjai:

Alec Wyse parancsnok – Bíbor Egyes

Földi férfi, aki az Űrflottánál szolgált a testvérével, azonban egy kalózok elleni csatában a parancsnokság rossz döntése miatt csapdába került az egységük, melyből sikerült kitörniük, azonban Alec testvére meghalt. Ezt követően leszerelt és zsoldosnak állt.

Hal Morgan – Bíbor Hármas

A független Aima bolygón született férfi. Harcolt a helyi polgálháborúban, de nem értett egyet az utána következő politikai berendezkedéssel, ezért elhagyta a bolygót, hogy máshol próbáljon szerencsét. Zsoldosnak állva találta meg a helyét.

Diana Cole – Bíbor Kettes

A Poszeidónról származó nő, aki egy Hibrid típusú hajón szolgált. A férje volt a kapitány, aki egy, a bolygó ásványait fosztogató bűnbanda elleni összecsapásban vesztette életét, amikor feláldozta magát a hajójával együtt. Ezzel megmentette a legénységet, akiket hátrahagyott a mentőkapszulákban. Diana képtelen volt tovább maradni a Galaktikus Unió kereskedelmi központjában, ezért elhagyva a bolygót elindult vígaszt találni a csillagok között.

Wes Barick – Bíbor Ötös

Mezőgazdasági pilóta volt a Sitari holdján, aki kalandokra vágyott, hogy levesse magáról szigorú és merev családjának láncait. Egy nap búcsúüzenetet hagyott, és elszökött. Később kalózok fogságába esett, de Alec véletlenül rátalált egy rabszolgapiacon és kiszabadította.

Avril Volante – Bíbor Négyes

A Krizos bolygóról származó nő, aki teherhajókon repült. A Krizos Industries nevű cégnek dolgozott, ami csillaghajók alkatrészeinek gyártásával foglalkozott. Csakhogy titokban fegyverekkel és rabszolgákkal kereskedtek. Amikor néhány teherhajó pilótájának nyoma veszett, Avril és pár barátja nyomozni kezdett. Ők fedezték fel, hogy mi zajlik a háttérben, ezért feljelentették a céget a hatóságoknál. A botrány következtében a Krizos Industries csődbe ment. Avril ekkor találkozott Alec-kel, majd csatlakozott a férfihoz.

1.

Forion rendszer, a Galaktikus Unió külső területe

Öt vadászgép kísérte a hipertérből vakító villanással előugró, fűszereket szállító konvojt, mely a lehető legrövidebb úton kívánt eljutni a szomszédos naprendszerbe. A galaxis másik végéből érkezett, kisebb-nagyobb ugrásokkal haladva keresztül több másik rendszeren át. Értékes szállítmánnyal rendelkezett, amit a Földhöz tartozó kolónia, a Beruna rendkívül rossz néven vett volna, ha elveszít, hiszen a leginkább jövedelmező exportcikküknek számított. Márpedig a kereskedelmi utakat a külső gyűrűkben komoly veszély fenyegette, hála a kalózoknak és egyéb bűnszervezeteknek. Így hát a Beruna jobbnak látta, ha védelmet biztosít az eddigi legnagyobb mennyiségű fűszerszállítmányának, amit a Ventos Prime bolygó rendelt meg tőlük.

A Galaktikus Kereskedelmi Liga és a Beruna szenátorainak választása a Bíbor osztagra esett, akiket megbíztak a konvoj védelmével. Az osztag zsoldosoknak szegődött pilótákból állt, akiknek a hírneve közismertté vált a galaxisban. Drágán dolgoztak, saját maguk döntötték el, milyen küldetéseket vállalnak, de mindig végrehajtották a megbízatásaikat. Vegyes csapatot alkottak, azonban egyvalamiben teljesen megegyeztek: a szabadság jelentette számukra a legfontosabbat. Kivétel nélkül nagy szerepet játszott döntésükben, hogy maguk alakíthatták a sorsukat, nem korlátozták őket ostoba szabályok, sem rangban felettük álló személyek, akik csak a saját érdekükkel törődtek.

Többségük hivatásos vadászpilóta volt, mint Alec Wyse, Hal Morgan és Diana Cole, ellentétben másik két társukkal. Wes Barick ugyanis mezőgazdasági pilótaként dolgozott, de mindig többre, kalandokra vágyott, míg Avril Volante korábban teherhajón repült. Ennek ellenére Wes és Avril rendkívül tehetségesnek bizonyultak, és hamar felzárkóztak tapasztaltabb társaikhoz. Az osztag tagjai ugyanolyan típusú gépeken repültek, melyeket leselejtezett példányokból rakott össze és turbózott fel számukra egy független gyártó. Természetesen mindezt feketén, busás összegért.

Járműveik fordulékonyak és gyorsak voltak, és ezen tulajdonságukat a pilóták a maguk javára fordíthatták. A könnycsepp alakú törzs tetején egyetlen vezérsík húzódott, hátul dübörögtek a dupla ionhajtóművek, míg a buborékformájú pilótafülke alól két plazmalöveg meredezett előre. A törzs két oldalából négyszögletes szárnyak nyúltak ki hátrafelé. Áramvonalas alakjuknak köszönhetően pilótáik elképesztő sebességet tudtak kicsikarni belőlük. Burkolatuk színéért annak idején Wes Barick felelt, aki nem tudott dönteni a kék és a vörös árnyalat között, így inkább összekeverte azokat, és az így keletkezett bíbor festésről nevezték el magukat. Számtalan küldetésben vettek részt együtt az elmúlt öt évben, mialatt megerősödött a barátságuk. Mostanra szinte családdá váltak, az életüket adták volna egymásért.

– Közeledünk a Herculiushoz, Bíbor Egyes! – szólt a rádióba a körszakállas Hal Morgan.

– Én is látom, Bíbor Hármas – felelt Alec Wyse, miközben futó pillantást vetett a jobb kéz felől látszódó, hófehér bolygóra. A Tejútrendszer egyik távoli, rossz hírű szektorában jártak, így a sötétbőrű férfi ösztöne jelezni kezdett. – Legyetek résen! A baj nem szokott váratni magára sokáig.

– Igazad van, parancsnok! – csatlakozott a beszélgetéshez a szőke hajú Avril Volante is. – Tíz idegen jelzés tűnt fel a radaron. Más is látja?

– Megerősítve, Bíbor Négyes! – jelezte Diana Cole, akinek hollófekete tincsek omlottak a vállára sisakja alól. – Gyorsan közelednek a Herculius holdja felől. Semmilyen hívásra nem reagálnak.

– Információ nyugtázva – biccentett Alec. – Fegyverrendszereket bekapcsolni!

– Mi legyen a konvojjal, parancsnok? – kérdezte az eddig hallgató Wes Barick, akinek széles orra alatt vörös bajusz díszelgett.

– Ne aggódj, Bíbor Ötös! Konrad kapitány megkapta tőlem az instrukciókat hasonló esemény bekövetkeztére még az indulás előtt. Itt az idő, hogy kiérdemeljük a fizetésünket. Pajzsokat fel, és mindenki utánam!

Ezzel Alec Wyse jobbra fordította gépét, és a társai szorosan követték.

Miközben eltávolodtak a teherhajóktól, azok láthatóan felgyorsítottak, hogy minél előbb elérjék a következő ugrási pontot, mely még legalább tíz percnyire volt tőlük. A Bíbor osztag pedig nekilátott annak, amihez a legjobban értett: útját állni a közeledő fenyegetésnek.

Ionhajtóműveik kéken izzottak, ahogy a csillagokkal telehintett űrben száguldottak ellenségeik felé.

2.

A támadók habozás nélkül tüzet nyitottak az osztagra, rakéták és plazmasugarak formájában. Vörös nyalábok cikáztak a vákuumban éles villanásoktól kísérve, ahogy a pajzsok felfogták azokat. Heves reakciójuk arra késztette a csapatot, hogy felbontsák háromszög alakzatukat, és szétrebbenve elkülönítsék egymástól az ellenségeiket, miközben a rakéták ártalmatlanul húztak el mellettük.

A kalózok vérszemet kapva vetették utánuk magukat, így hamarosan vad macska-egér harc vette kezdetét. A Bíbor osztag pilótái igyekeztek kihasználni gépeik manőverező képességeit, mialatt ellenfeleik villás orrú hajói szorosan rájuk tapadtak. Alec Wyse parancsnokot hárman is üldözőbe vették, de a férfi ügyesen kitért a lövéseik elől, alig néhány találta el csupán, amiket az energiapajzs sikeresen kivédett. Tudta viszont, hogy ezt sokáig nem folytathatja, ezért egy vakmerő ötlettel éles, száznyolcvan fokos fordulóba vezette vadászgépét, majd megpördült a tengelye körül. Tüzet nyitott a kalózokra, amint feltűntek a látóterében. Koncentrált lövéseinek hatására a két szélső haramia azonnal kitért előle, ám harmadik társuk túl későn reagált, és a plazmasugarak végigszántották a burkolatát, vakító tűzgömbbé változtatva a járművet.

Alec egy röpke pillanatra meglepődött, de aztán szélesen elvigyorodott. Nincs pajzsuk! Felfedezését azon nyomban megosztotta társaival, csakhogy figyelmét hamar elvonták visszatérő ellenfelei. Két oldalról közeledtek, egyszerre nyitva tüzet a parancsnokra. A lövedékek többsége eltalálta a férfi gépét, szempillantás alatt felére csökkentve pajzsának energiáját. Alec a fogait csikorgatta és sietve megnyomott néhány gombot a műszerfalon, majd előretolta a botkormányt. A hajója orral előre lebukott, ezzel kikerülve a tűzvonalból. A férfi ezt követően dugóhúzóba lökte vadászát, melynek köszönhetően az üldözői által kilőtt rakéták ártalmatlanul húztak el mellette.

Wes Baricknak szintén meggyűlt a baja saját ellenfelével, akit először sikerült befognia egy pillanatra, ám képtelen volt kilőni, mivel a haramia vad manővereket hajtva végre túl nehéz célpontot nyújtott. Hamarosan Wes mögé került egy váratlan bukfencet követően. A Bíbor osztag pilótája mindent megtett, hogy lerázza a villásorrú gépet, ám a kalóz kullancsként tapadt rá. Folyamatosan tűz alatt tartotta a zsoldost, akit a vörös nyalábok villódzása szinte kezdett elvakítani, ahogy pörgött és cikázott ide-oda, próbálván elkerülni a sugarakat. Néhány lövedék így is eltalálta, és olyankor hevesen megrázkódott a hajója. Wes kénytelen volt beismerni, hogy ezúttal emberére akadt.

Kétségbeesetten pillantott gépének műszerfalára. A pajzs energiáját jelző csík vészesen csökkent, ahogy a nyalábok újra és újra becsapódtak. Tudta, ha így folytatódik, akkor hamarosan véget ér a pályafutása, és a pánik kezdett eluralkodni rajta. A következő pillanatban azonban Avril Volante suhant el mellette, majd két lövést megeresztve darabjaira robbantotta Wes üldözőjét. A férfi megkönnyebbülten felsóhajtott.

– Kösz a segítséget, Bíbor Négyes! – szólt a rádióba Wes.

– Szívesen, Bíbor Ötös! Akár viszonozhatod is rögtön, itt liheg a sarkamban két újabb delikvens – fintorodott el a nő, ahogy kitért egy rakéta elől, mely fehér csóvát húzva maga után száguldott el mellette.

– Indulok! – biccentett Wes, és megfordítva vadászát a társa nyomába eredt.

Hal Morgan jobbra rántotta gépét, amikor egy ellenséges hajó szemből rontott rá, növelve problémájának súlyát, hiszen már eleve üldözte egy másik kalóz. Sikerült tartania a távolságot tőlük, de a lövedékeik túlságosan közel húztak el mellette, ami aggodalomra adott okot. Minden tudását latba vetve próbálta lerázni őket, vajmi kevés sikerrel.

Amikor látta, hogy a menekülés nem vezet célra taktikát váltott, és úgy döntött, legjobb védekezés a támadás. Ezért hát élesen balra kanyarodott, majd kis ívet leírva szembefordult ellenfeleivel, akik azonnal tüzet nyitottak rá. Alaposan megszórták plazmasugarakkal, melyek szétfröccsentek energiapajzsán. Műszerfalán villogni kezdett egy vészhelyzeti jelzés, de nem törődött vele. Hal azon nyomban dugóhúzóba vitte a gépét, és ahogy saját tengelye körül forgott ujjai rátapadtak a botkormányon lévő tüzelőgombra. Lövegeiből vörös nyalábok röppentek elő, utat vágva maga előtt, miközben a kalózok riadt madarakként hirtelen szétváltak. Egyikük azonban már nem kerülhette el a sorsát. Az energiasugarak gyakorlatilag kettévágták a hajóját, aminek maradványai vakító robbanásban porladtak szét, és Hal diadalittas kiáltással száguldott át a tűzgolyón.